b'\n_START_ARTICLE_\nU\xc5\xbeupis\n_START_PARAGRAPH_\nU\xc5\xbeupis (puol. Zarzecze) on Liettuan p\xc3\xa4\xc3\xa4kaupungin Vilnan kaupunginosa, joka sijoittuu osin Vilnan vanhaankaupunkiin, UNESCOn maailmanperint\xc3\xb6luettelokohteeseen. Paikan nimi tarkoittaa "toisella puolella jokea"; kyseinen joki on Vilnia, josta koko kaupunki on saanut nimens\xc3\xa4. Alue on ollut pitk\xc3\xa4\xc3\xa4n taiteilijoiden suosima, ja sit\xc3\xa4 on usein verrattu Pariisin Montmartreen. Alueella on gallerioita, taiteilijoiden ty\xc3\xb6huoneita ja kahviloita. Alue julistautui 1997 itsen\xc3\xa4iseksi U\xc5\xbeupisin tasavallaksi ja on mikrovaltio.\n_START_SECTION_\nMaantiede\n_START_PARAGRAPH_\nU\xc5\xbeupis on suhteellisen pieni ja eristynyt alue. Vilnia-joki erottaa sen vanhastakaupungista, ja toinen puoli alueesta on jyrkkien m\xc3\xa4kien sek\xc3\xa4 neuvostoaikaisen teollisuusalueen rajaama. Ensimm\xc3\xa4isen sillan vanhaankaupunkiin rakensivat 1500-luvulla aluetta asuttaneet Liettuan juutalaiset.\n_START_SECTION_\nHistoria\n_START_PARAGRAPH_\nSuurin osa alueen juutalaisista asukkaista kuoli holokaustin uhrina, ja my\xc3\xb6hemmin neuvostoliittolaiset tuhosivat alueen juutalaisen hautausmaan. Alueella sijaitsee yh\xc3\xa4 yksi kaupungin vanhimmista hautausmaista, Bernardinen hautausmaa. _NEWLINE_Paikalle j\xc3\xa4i holokaustin j\xc3\xa4lkeen autioita taloja, joihin muutti pian asunnottomia ja muita irtolaisia. Ennen kuin Liettua julistautui itsen\xc3\xa4iseksi 1990, alue oli Vilnan laiminly\xc3\xb6dyimpi\xc3\xa4. Siell\xc3\xa4 oli paljon purkukuntoisia ja asuinkelvottomia taloja. Taiteilijat ja muut boheemit ovat suosineet aluetta neuvostoajoista alkaen ja nuoret taiteilijat ovat vallanneet hyl\xc3\xa4ttyj\xc3\xa4 taloja omaan k\xc3\xa4ytt\xc3\xb6\xc3\xb6ns\xc3\xa4. _NEWLINE_Alueella on asunut muun muassa symbolismin ja jugendtyylin edustajiin kuuluva kuvataiteilija ja s\xc3\xa4velt\xc3\xa4j\xc3\xa4 Mikalojus Konstantinas \xc4\x8ciurlionis.\n_START_SECTION_\n"U\xc5\xbeupisin tasavalta"\n_START_PARAGRAPH_\nVuonna 1997 asukkaat julistivat alueen "U\xc5\xbeupisin tasavallaksi" (U\xc5\xbeupio Res Publika). Samalla julkistettiin alueen oma lippu, presidentti, valuutta, perustuslaki ja noin 12 henkil\xc3\xb6n armeija. Tasavallan perustamista juhlitaan vuosittain 1. huhtikuuta U\xc5\xbeupisin p\xc3\xa4iv\xc3\xa4n\xc3\xa4. T\xc3\xa4ll\xc3\xa4 hetkell\xc3\xa4 presidentin virassa toimii runoilija, muusikko ja elokuva-ohjaaja Romas Lileikis. Tasavallan toiminta ilmenee pitk\xc3\xa4lti erilaisina taidehankkeina. Ensimm\xc3\xa4isen\xc3\xa4 suurena projektinaan presidentti Lileikis oli mukana pystytt\xc3\xa4m\xc3\xa4ss\xc3\xa4 Vilnaan pronssista Frank Zappan patsasta. Patsaan veisti liettualainen Konstantinas Bogdanas, joka ennen vallankumousta valoi V. I. Leninin rintakuvia. Ulkopolitiikasta vastaa Tomasz Czepaitis. Suomessa U\xc5\xbeupisin tasavaltaa edustaa nelj\xc3\xa4 suurl\xc3\xa4hettil\xc3\xa4st\xc3\xa4, jotka toimivat Tampereen, Pispalassa toimivasta Hirvitalon kulttuurikeskuksesta k\xc3\xa4sin. T\xc3\xa4m\xc3\xa4n lis\xc3\xa4ksi ulkoministeri Czepaitis nimitti U\xc5\xbeupisin teatterisuurl\xc3\xa4hettil\xc3\xa4iksi \xe2\x80\x93 toimialueenaan koko maailma \xe2\x80\x93 ohjaaja Kristian Smedsin ja tuottaja Jukka Hyde Hytin vuonna 2005. Vilnan entinen pormestari Art\xc5\xabras Zuokas asuu U\xc5\xbeupisissa ja osallistuu toisinaan tasavallan j\xc3\xa4rjest\xc3\xa4miin tapahtumiin. _NEWLINE_U\xc5\xbeupisin tasavallalla on nelj\xc3\xa4 kunniakansalaista, Jonas Mekas, 14. dalai-lama, Ugn\xc4\x97 Karvelis ja Zenonas \xc5\xa0teinys.\n_START_SECTION_\nU\xc5\xbeupisin enkeli\n_START_PARAGRAPH_\nEnkelipatsas julkistettiin keskusaukiolla 4. huhtikuuta 2001. Teos symboloi alueen taiteellista vapautta. Aikaisemmin paikalla oli tilap\xc3\xa4iseksi suunniteltu munaveistos. Patsaan vaihdon yhteydess\xc3\xa4 muna myytiin huutokaupassa 10\xc2\xa0200 litill\xc3\xa4.'